पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना मरीज स्ट्रेचर पर ही दम तोड़ रहे हैं। पीजीआईएमएस में गंभीर मरीजों को भर्ती नहीं किया जा रहा है। वेंटिलेटर और आईसीयू फुल बताए जा रहे हैं। स्थिति यह हो गई है कि कोरोना मरीजों को जब पीजीआई में लेकर परिजन जा रहे हैं तो उनके मेडिकल कार्ड पर ही अब क्षमा याचना करते हुए नो बेड और नो ऑक्सीजन प्वाइंट होने की बात लिखी जाने लगी है।
भाजपा की ओर से हर जिले में कोविड-19 में सहयोग के लिए एक कमेटी बनाई है। इसमें संयोजक पूर्व जिलाध्यक्ष रमेश भाटिया और सह संयोजक सतीश आहुजा को लिया गया है, लेकिन बेड के बारे में इनसे जब फोन पर बात की गई तो दोनों ने ही हाथ उठा लिए। नेताओं का कहना है कि हाल बुरे हैं, अब पीजीआई में तो मरीज स्ट्रेचर पर पड़े हैं।
बेड के बारे में कोई सुनवाई नहीं हो रही है। अब तो प्राइवेट और सरकारी अस्पताल में कहीं पर भी बेड नहीं बचे हैं। ऑक्सीजन की वजह से दिक्कत आ रही है। दो दिन से सभी बेड फुल हैं। उम्मीद करते हैं कि आने वाले दिनों में हालात ठीक होंगे।
मौत का सदमा- बेटे की जान जाने की खबर सुनते ही बेसुध होकर गिरे पिता
चिन्योट कॉलोनी निवासी विजय चावला के भाई 40 वर्षीय अजय चावला को वे 4 दिन से पीजीआई ले जा रहे थे। ट्रामा सेंटर ले जाते तो वे इंजेक्शन लगाकर वापस भेज देते थे। बोले कि सांस लेने में दिक्कत है। हमने कहा चेक तो कर लो, बोले कि यहां ना बेड है ना ऑक्सीजन है।
कार्ड पर भी लिख दिया। 29 अप्रैल की रात 12 पीजीआई में 21 नंबर में गए तो कोरोना पॉजिटिव कह ट्रामा भे दिया। वहां निगेटिव बता स्टाफ ने इमरजेंसी भेज दिया। इसके बाद 21 नंबर कमरे में भेज दिया।
अधिकारियों और भाजपा नेताओं को फोन किए, लेकिन किसी ने फोन नहीं उठाया तो किसी का नेटवर्क पहुंच से बाहर मिला। सीएमओ के हाथ-पैर जोड़े तो एक पंप लगा दिया कि प्रेशर देते रहो। डेढ़ घंटे प्रेशर चला और फिर शुक्रवार सुबह साढ़े 6 बजे दम तोड़ दिया। अजय के पास दो बेटी और एक बेटा है।
ऑक्सीजन घटती गई,शुगर बढ़ती गई, लेकिन इलाज नहीं मिल पाया
नंद कॉलोनी की रहने वाली 52 वर्षीय गुड्डी देवी को कोरोना के चलते ट्रामा सेंटर में भर्ती करवाने के लिए गए थे, लेकिन ट्रामा सेंटर ने सी ब्लाॅक में भेज दिया और सी ब्लाॅक वालों ने ट्रामा सेंटर में भेज दिया। ऑक्सीजन लेवल 84 पर था और शुगर भी 400 प्वाइंट तक चली गई।
पीजीआई की इस अव्यवस्था के चलते मरीज को तीन घंटे तक इधर से उधर चक्कर काटने पड़े, लेकिन कोई समाधान नहीं हुआ। बाद में सी ब्लाॅक में जाकर बात की तो उन्होंने कहा कि यहां पर ना तो बेड और ना ही ऑक्सीजन का कोई प्वाइंट बचा है। इस बारे में मेडिकल कार्ड पर भी लिखकर दे दिया कि मरीज को ले जाओ। थक हारकर घर ही आ गए हैं।
तो क्या प्रदेश सरकार का पाेर्टल झूठ बोल रहा है?
हरियाणा सरकार की ओर से बनाए गए काेविड हरियाणा पाेर्टल पर 19 आईसीयू और 15 वेंटिलेटर खाली दर्शाए गए हैं, लेकिन जब मरीज अस्पतालों में जा रहे हैं, तो उन्हें बेड ना होने की बात कहकर लौटा िदया जा रहा है। इसके चलते अब लोगों में गुस्सा भी बढ़ने लगा है।
अब हालात ये हैं कि लोग सरकार के दिशा-निर्देश अनुसार जब पोर्टल पर जाकर बेड की उपलब्धता जांचते हैं और अस्पताल में फोन करते हैं, तो उन्हें इसके विपरित जवाब मिलता है। ऐसे में मायूस होकर मरीजों को वापस घर ही लौटना पड़ रहा है, लेकिन स्थिति ये है कि बिना इलाज के मरीजों की हालत ज्यादा बिगड़ने लगी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn